**מאמר דניאל לפרשות "מטות-מסעי"**

**יסוד גדול שרואים בפרשת השבוע, על הפסוק "לא יחל דברו ככל היוצא מפיו יעשה" ישנם כמה פירושים. דבר ראשון לפי הפשט, צריך האדם לעשות כפי היוצא מפיו. כלומר לעמוד במה שאומר. וכמו שמצאנו ביעקב אבינו שברח מלבן, לבן שאל אותו מדוע ברחת ממני?, יעקב עונה "ויען יעקב ויאמר ללבן כי יראתי כי אמרתי פן תגזל את בנותיך מעמי". והינה יכול היה להגיד "כי יראתי פן תגזל את בנותיך.. ומה זה הכפילות "כי יראתי כי אמרתי"? מסביר הרב פינטו שיעקב הוציא מהפה שלו דיבור וכל דיבור שיוצא מהפה יש לו כוח אדיר. ולכן נאמר "כי יראתי כי אמרתי" וזה יסוד גדול שצריך האדם להיזהר במה שמוציא מהפה. אך ישנו פירוש נוסף עמוק ויפה. ידוע שמי שמקדש את פיו, לא עושה את דיבורו חול, אז ה' יתברך עושה את רצונו. כל תפילה של אדם כזה שמקדש את פיו מגיעה עד כסא הכבוד. וזה הפירוש הנוסף לפסוק, "לא יחל דברו", כלומר לא יעשה דיבורו חול, כל דיבורו יהיה בקדושה, ואז ההמשך- "כל היוצא מפיו", כלומר מה שמתפלל ומבקש, "יעשה" – כלומר ה' יתברך יעשה ויענה לתפילותיו. וכך הם הצדיקים הקדושים שמקדשים את עצמם, וכל מה שמוציאים מפיהם ה' יתברך מקיים, וכפי שאנו מכירים בבחינת, צדיק גוזר והקדוש ברוך הוא מקיים.**

**דבר נוסף ומעניין ביותר שרואים בפרשה, כתוב "נקם נקמת בני ישראל מאת המדינים אחר תאסף אל עמיך" ונשאלת השאלה, מדוע נאמר מאת המדיינים, ולא מאת המואבים? אלא אפשר לפרש זאת משתי סיבות. סיבה ראשונה, המואבים נכנסו למלחמה עם ישראל בגלל פחד, שהיו יראים מישראל. אך סיבה שניה מדוע לא נאמר מואב, בגלל רות המואביה שעתידה לצאת ממואב וממנה דוד המלך ולכן לא נאמר נקמת מואב. ועוד דבר נפלא שאנו רואים, ה' אומר למשה "אחר תאסף אל עמיך" כלומר תנקום את נקמת בני ישראל לפני שאתה הולך לעולמך. ומיד אחר כך כתוב, "וידבר משה אל העם לאמר" כלומר אף על פי ששמע שמיתתו תלויה בדבר זה, עשה בשמחה ובמהירות את הדבר כי זה רצון ה'. רואים אנו כמה כוח וכמה אמונה יש במשה רבנו, שגם שהמוות שלו תלוי בדבר, לא עושה זאת בעצבות ולא מתעכב לרגע, אלא עושה זאת במהירות ובשמחה כי זה רצון ה'.**

**ועוד שאלה שניתן לשאול, ה' אמר למשה "נקם נקמת בני ישראל" ואילו משה אומר לעם ישראל "נקמת ה' במדין" ונשאלת השאלה, מדוע משה משנה את מה שה' אומר? הרי ה' אמר לו "נקמת ישראל" ואילו הוא הופך את המילים ואומר להם "נקמת ה'"? מדוע כך? ורואים אנו יסוד גדול וחשיבה גדולה במעשה משה רבנו. משה רבנו ידע שאם יגיד לבני ישראל שזוהי נקמתם, יכולים הפחדנים או אנשים רכרוכים להגיד שהם מוחלים על כבודם ומוותרים על הנקמה. אך אם משה רבנו אומר לכולם שזוהי "נקמת ה' במדיין" אז על כבוד ה' לא מוחלים, משה רבנו יודע שעל כבוד שמיים לא מוחלים ולכן הופך את המילים ואומר להם שזוהי נקמת ה'. פירוש נוסף ויפה ניתן למצוא בפירוש רש"י הקדוש "שהעומד כנגד ישראל כאילו עומד כנגד הקדוש ברוך הוא" וכך בעצם אפשר להבין את משה מדוע שינה, על פי פירוש רש"י משה התכוון שמי שנלחם כנגד ישראל, כאילו נלחם נגד ה' יתברך, ולכן נקמת בני ישראל זוהי בעצם נקמת ה' יתברך.**

**עוד שאלה שניתן לשאול, נאמר "וישלח אותם משה אלף למטה לצבא אתם ואת פינחס בן אלעזר הכהן לצבא..." ומדוע הלך פנחס ולא אלעזר? והתשובה נמצאת בפירוש רש"י "אמר הקדוש ברוך הוא: מי שהתחיל במצוה, שהרג את כזבי בת צור יגמור. כלומר התחיל במצווה יסיים את הנקמה. וזוהי סיבה אחת מדוע פנחס. אך ישנה עוד סיבה בדברי רש"י, פנחס הלך לנקום את נקמת יוסף, (שהיה מצאצאיו) כיוון שהמדיינים מכרו את יוסף כמו שנאמר במסכת סוטה דף מ' ולכן פנחס ראוי ללכת לנקום את נקמת מדיין. ומדוע נאמר "וישלח אותם...ואת פנחס? כיוון שפנחס היה שקול כנגד כולם, על מסירות הנפש שלו על קנאתו לכבוד ה' יתברך.**

**"ואת בלעם בן בעור הרגו בחרב" - ומדוע דווקא עונשו שיהרגו אותו בחרב? ומפרש רש"י: בלעם בא על ישראל והחליף אומנותו באומנותם, כלומר החליף את אומנותו-שהיא בחרב, באומנותם של ישראל- שזה הפה, שאין ישראל נושעים אלא בפיהם על ידי תפילה, ובא בלעם והשתמש באומנותם בפה כדי לקללם, אף הם באו עליו והחליפו אומנותם באומנות האומות שבאים להילחם בחרב. וכך בעצם רואים על פי דברי רש"י מדוע היה סופו של בלעם כך. בלעם הרשע רצה להשתמש בכוחם של ישראל בפה, כדי לקללם, ולכן ה' עשה שסופו של בלעם יהיה שיהרג בחרב כפי אומנות הגויים.**

**"ויאמר אלעזר הכהן אל אנשי הצבא הבאים למלחמה זאת חקת התורה אשר צוה ה' את משה" ונשאלת השאלה, מדוע אלעזר הכהן אומר זאת? ה' אמר למשה, אז מדוע משה לא אומר לבני ישראל כפי שעושה תמיד? מדוע כאן אלעזר הכהן עומד ואומר לבני ישראל את אשר צוה ה' את משה? ורואים אנו בדברי רש"י יסוד גדול, "לפי שבא משה לכלל כעס, בא לכלל טעות". שנתעלמו ממנו הלכות והיה צריך אלעזר הכהן לבוא ולדבר במקומו. ואם משה שהיה איש האלוקים נענש על הכעס, קל וחומר אנחנו שלא מתקרבים למשה רבנו לא נענש על הכעס? על כן צריך כל אדם לברוח מהכעס כשם שבורח מהאש.**

**לא לשכוח מהיכן הגעת**

**מסופר על מדינה אחת גדולה שמלך עליה מלך גדול וחכם. ויהי יום, יצא המלך עם עבדיו למסע צייד ביערות המדינה. והינה הוא פוגש בנער צעיר רועה צאן, שוחחו השניים והינה המלך נוכח לדעת שהנער הוא נער מוכשר חכם ונבון. חשב המלך בליבו, אקח אותו לחנכו וכך הוא יהפוך לאחד מגדולי החכמים במדינה. מיד ציווה המלך שישכרו לנער מלמדים מוכשרים שילמדו אותו דעת חכמה ומוסר. אותו נער הלך והחכים, והיה נושא חן בעיני כל רואיו. המלך ראה זאת וקירב אותו עוד יותר עד שלבסוף מינה אותו לשר האוצר והפך אותו לבכיר מבין שריו. אותו נער, על אף הכבוד הרב שעשו לו לא גבה ליבו והיה מיטיב עם כל אזרח פשוט. וכך אותו נער היה לדמות הערצה בעיני כל המדינה, כולם היללו ושיבחו אותו. כולם חוץ משרי המלך. שלא ראו בעין יפה את התקדמותו המהירה של הנער, שהפך לבכיר השרים ושר האוצר למלך. בעיני השרים הוא היה עדיין נער פשוט שפגשו ביער. הם ניסו בכל דרך אפשרית להפיל את אותו שר, לנסות לסכסך בינו לבין המלך. אך המלך לא שעה לדבריהם והערכתו לאותו שר אוצר רק גברה וגברה. כך התנהלה לה המדינה הגדולה בשקט ובנחת שנים רבות. בוקר אחד, לא פקח המלך את עיניו, מסתבר שבמהלך השינה נשמתו יצאה ולא חזרה בבוקר. לאחר שקברו את המלך הנערץ, התיישב על כיסאו בנו ממלא מקומו. אך בנו לא היה כמו המלך, התפוח נפל רחוק מן העץ. בנו של המלך ממלא מקומו ניהיה למלך החדש. הוא היה צעיר וחסר ניסיון, חסר חכמה, הוא היה הולך כעיוור אחר עצת שריו ויועציו מבלי לבדוק באמת מהי מטרת השרים בעיצותיהם. לזמן הזה חיכו השרים שנים רבות... מיד ניגשו השרים כולם למלך החדש ואמרו לו: "אתה יודע ששר האוצר הוא איש רע מעללים המתחזה לאדם ישר, כבר שנים רבות שהוא גונב כסף מהמלוכה ואיש לא בודק את מעשיו ומאחר שאביך היה תמיד מגבה אותו וסומך עליו ללא עוררין הוא היה מנצל אותו וגונב מכספו. אך אתה אם חכם אתה, עליך להעמידו על מקומו ולדרוש ממנו שישיב את אשר גזל מאביך שנים רבות." המלך הצעיר, כמובן השתכנע בקלות ואף כעס נורא, ומיד קרא לשר האוצר,(הנער הצעיר) ואמר לו "אני נותן לך שבועיים כדי לתת לי דין וחשבון על כל הוצאות המלוכה, והיה אם לא תעשה זאת מרה תהיה אחריתך". ענה השר למלך : "מדוע המלך מבקש להמתין שבועיים שלמים? הנני אתן לך מיד פירוט מדוייק על כל השנים שבהן כהנתי כשר האוצר". הגיש למלך את כל הפירוט של ההוצאות, ובפנקס אכן היו מפורטים בדקדוק רב כל הכספים שנכנסו ויצאו מבית המלך. המלך שכבר היה מושפע לרעה מדברי השרים, לא השתכנע ודרש מן השר שיקחהו לביתו כדי שיראה במו עיניו איזה רכוש הוא מחזיק בבית. שמא אולי ימצאו פריטים שנגנבו מבית המלך. הגיעו השניים לבית השר, והנה רואה המלך להפתעתו שבית השר מרוהט באופן פשוט ביותר, הרהיטים שרגילים לראות בבתים של שרים, לא נמצאו בבית של אותו שר, הכל היה פשוט וצנוע. בכל זאת המלך החדש היה מושפע מעצת שריו, והחל לחפש בכל החדרים, ולא מצא כלום, המשיך לנסות כיוון שהיה בטוח שהשרים צודקים והשר הזה רמאי. אך ללא הועיל, המלך החדש לא מצא כלום. פתאום לפני שעמד לצאת ראה המלך דלת נידחת בצד, הדלת היתה נעולה. ציווה המלך מיד לפתוח את הדלת, כיוון שחשב ששם מחביא השר את כל הרכוש הגזול. שר האוצר התחנן וביקש שלא יפתחו את הדלת, אך המלך התעקש כי היה בטוח ששם ימצא את כל הרכוש הגזול. לא היתה ברירה, הדלת נפתחה ולעיני השרים והמלך נגלה חדר ריק ומה שהיה שם היה רק מקל ותרמיל. שאל המלך לפשר הדבר. אמר לו שר האוצר "תמיד חששתי שעל ידי כל השררה והכבוד שקיבלתי מאביך תזוח עליי דעתי ואתגאה בעושרי ומעמדי, ולכן בניתי לי את החדר הזה שבו אני נכנס כל יום לזכור מאין באתי, שבעבר הייתי בסך הכל רועה צאן ואלו היו כל נכסיי מקל ותרמיל. כאשר שמע זאת המלך, נעלמו לו כל הספקות שהיו לו על השר, חיבק אותו המלך ונהג בו כבוד גדול יותר ממה שהיה נוהג בו אביו.**

**וצריכים להתרחק ממידת הגאווה כי היא מידה מאוסה בעיני ה' שאפילו הגמרא בסוטה דף ה' אומרת "אין אני והוא יכולים לדור בכפיפה אחת, ה' לא יכול להימצא במקום שיש גאווה. והינה רואים באותיות "אני" את המילה גאווה, אדם שאומר כל הזמן "אני" זה מעיד על גאווה, ואם נסתכל היטב, היכן האות י' נמצאת? בסוף, האות י' מרמזת על ה' יתברך, שהוא במילה "אני" בסוף, כי הגאוותן מרגיש שעשה הכל לבד, וה' נשאר בצד, לעומת זאת, "אין" זה ההפך מגאווה. ואיפה האות י' במילה "אין"? באמצע, אדם שהולך בענווה זה אדם שמאמין שאין עוד מלבדו, שרק ה' יתברך הצליח דרכו. הוא מכניס את ה' יתברך לחייו, ולכן מתנהג בענווה כפי שאמר יוסף "בלעדי, ה' יענה שלום פרעה".**

**ומספרים שהגיע פעם אחת יהודי גאוותן לבעל שם טוב ואמר לו "רבינו, אתה יודע כמה תורה למדתי?" אמר לו הבעל שם טוב, "זה לא משנה כמה תורה למדת, אלא כמה התורה לימדה אותך." וכך בעצם אומרת לנו הגמרא בקידושין דף מ' עמ' ב' , " תלמוד תורה גדול או מעשה גדול? נענה רבי טרפון ואמר- מעשה גדול. נענה רבי עקיבא ואמר – תלמוד גדול. נענו כולם ואמרו – תלמוד גדול. שתלמוד מביא לידי מעשה. וכך גם נאמר לנו באיגרת הרמבן "הוי זהיר לקרות בתורה תמיד אשר תוכל לקיימה. וכאשר תקום מן הספר תחפש באשר למדת אם יש בו דבר אשר תוכל לקיימו. ולכן ידע האדם יסוד גדול, צריך לחפש תמיד איך לקיים את התורה במעשים, ויפה תלמוד תורה שמביא לידי מעשה.**

**על ידי סיפורי הצדיקים מתעוררים לתשובה**

**מספרים על הבבא סאלי, שבאחד מלילות השבת הזמין לשולחנו את הרב שלמה סבאג זצ"ל ואת חתנו. לאחר אכילת הדגים מילא הבבא סאלי 3 כוסות ערק וציווה עליהם לשתות את הכוס עד הטיפה האחרונה. בעוד שהבבא סאלי שותה את הכוס ועיניו סגורות, שפך חתנו קצת מהכוס לכוס אחרת מבלי שאף אחד יראה, מיד הבבא סאלי עצר את שתייתו ואמר "אחד משניכם פגם את הכוס". הודה החתן ואמר "אני הוא זה ששפכתי מעט מהכוס לכוס אחרת." אמר להם הבבא סאלי, דעו לכם, בשתיית הכוס כיוונתי בראשי תיבות של שלושתנו, שהם שלמה דוד ישראל – שד"י , "מי שאמר לעולמו די, יאמר די לצרותינו וישלח משיח צדקנו. אך לצערי לא עלתה הכוונה לשמים בגלל פגימת הכוס..." "מוכנים אנו למלא את הכוסות שוב ולשתות עד הטיפה האחרונה" אמרו השניים, אך הבבא סאלי השיב באכזבה גדולה "חלפה השעה".**

**מעשה בארטבון המלך שהיה שולח לרבי יהודה הנשיא מתנות רבות. פעם אחת שלח לרבי יהודה הנשיא מרגלית אחת יקרה. השרים וכולם ציפו שרבי יהודה הנשיא ישלח לארטבון המלך גם מתנה יקרה מאוד. שלח לו רבנו הקדוש מזוזה. כולם כולל המלך התאכזבו וכעסו, לא הבינו כיצד על מרגלית יקרה שולח מתנה כזו "פשוטה". קרא לו המלך לרבי יהודה הנשיא ושאל לפשר המעשה. "אני שלחתי לך מתנה יקרה , ואתה שלחת לי דבר שאפשר לקנות במטבע אחד". ענה לו רבי יהודה הנשיא "שלחתי לך דבר שחפציך וחפצי לא יגיעו לשווי של המתנה ששלחתי לך. ולא עוד, שאתה שלחת לי מתנה שאני צריך לשמור עליה, אבל אני שלחתי לך מתנה (מזוזה) שתשמור עליך. ראה המלך את התשובה החכמה של רבי יהודה הנשיא, שמח ואף הצטער מאוד שזלזל במתנה ששלח לו.**

**בעיר מז'יבוז' חי יהודי בשם רבי משה קידס שהיה גדול בתורה. אך הוא זלזל בבעל שם טוב הקדוש. פעם אחת שלמד בבית הכנסת התקשה להבין פירוש של התוספות וכמה שהתאמץ לא הצליח להבין. השעה היתה מאוחרת מאוד והוא נרדם על הספר. והינה בחלומו הופיע לפניו הבעל שם טוב הקדוש ופירש לפניו את התוספות שלא הבין, הוא התעורר בבהלה מהחלום אבל לפחות שמח שמחה גדולה שהבין את הפירוש. והינה הוא מעיין בתוספות שלא הבין ואיזה פלא, בדיוק כפי שהסביר לו הבעל שם טוב הקדוש כך הם הדברים בתוספות. הדבר נשכח ממנו, הוא המשיך לזלזל בבעל שם טוב הקדוש, כי אמר שזה רק חלום, ולא בהכרח שבאמת הבעל שם טוב יודע את הפירוש בכלל. אך לא עבר הרבה זמן והקודש הקדושים הבעל שם טוב הגיע לעיירה שלו, והינה כולם התאספו בבית הכנסת וגם הוא הגיע. הבעל שם טוב הבחין בו וקרא אליו, מבלי להכירו, אמר לו באוזן "הפירוש של התוספות עכשיו מובן לך?" אותו רבי משה היה בהלם, הוא כמעט והתעלף, כיצד הבעל שם טוב הקדוש ידע על שהתקשה בלימודו? הוא החל להבין שלא סתם הבעל שם טוב הגיע אליו בחלום ובאמת הסביר לו את אשר לא הבין. מאותו רגע הוא לא עזב את הבעל שם טוב והפך להיות אחד מתלמידיו הקדושים. נלמד מזה כמה כוח יש לצדיקים הקדושים שאסור אף פעם לזלזל בהם, ושנזכה כולנו לראות בגאולה השלמה ובבניין בית המקדש במהרה בימינו אמן ואמן...**

**להפצת העלון, קבלת חידושים וסיפורים, ולזיכוי הרבים אנא פנו אלינו: במייל danielbar158@gmail.com או במספר: 0523458725**

 **שבת שלום ומבורך**